text: Rachel Joyce
  
  publiceret: 2023-01-05 14:44:05+01:00
  Rachel Joyce er en engelsk forfatter. Hun debuterede som romanforfatter i en moden alder, men havde forinden udgivet cirka 20 radiospil for BBC og haft en kort karriere som skuespiller. Hendes uomtvisteligt største romansucces til dato er gennembruddet The Unlikely Pilgrimage of Harold Fry (2012, dansk Harold Frys usandsynlige pilgrimsfærd samme år, filmatiseret med manuskript af forfatteren 2023).
  The Unlikely Pilgrimage of Harold Fry tager udgangspunkt i et brev, som den cirka 65-årige Harold modtager fra sin gamle arbejdskammerat og veninde Queenie Hennesy, som er ved at dø af kræft. Harold beslutter impulsivt at bevæge sig ud på en lang gåtur fra syd til nord i England, med det formål at redde Queenie. Gåturen bliver til en moderne pilgrimsfærd med meditation og refleksion i centrum, som i den klassiske Pilgrim's Progress af John Bunyan, der da også citeres i en epigraf. Til forskel fra Bunyan bevæger Harold sig dog i en moderne medieverden, som får nys om gåturen, og som får følgere af ham til at tilslutte sig pilgrimsfærden.
  I 2014 udgav Rachel Joyce The Love Song of Miss Queenie Hennesy, en opfølger til The Unlikely Pilgrimage of Harold Fry, hvor historien ses fra den døende venindes synspunkt. Trilogien fuldendtes i 2022 med Maureen Fry and the Angel of the North, hvor hovedpersonen er Harolds kone Maureen.Begge romaner er læseværdige, og sidstnævnte indeholder en fin fremstilling af hovedpersonens gradvise accept af et livstraume, sønnen Davids selvmord.
  Romanen Perfect (2013, dansk To sekunder i Byron Hemmings' liv, 2015) handler om en både følsom og fantasifuld dreng, der får at vide af en skolekammerat, at der skal lægges to sekunder til verdens tidsregning, og det sætter gang i nogle rystelser i Byron Hemmings' ellers perfekte liv.
  The Music Shop (2017) foregår i et helt andet miljø, nemlig en lille musikforretning for kvalitetsmusik i 1980'ernes London. Rachel Joyce demonstrerer her en viden om og kærlighed til moderne musik, som kan sammenlignes med Nick Hornbys i bl.a. High Fidelity, der sandsynligvis har inspireret Joyce.
  I Miss Benson's Beetle (2020) bevæger Rachel Joyce sig igen et helt andet sted hen med en roman, der primært foregår i 1950'erne og følger en opdagelsesrejsende kvindelig bille-jæger, Margery Benson, og hendes farverige følgesvend Enid Pretty. Romanen er blandt forfatterens egne foretrukne, men denne vurdering deles ikke af alle læsere.